Temeljem članka 132. Zakona o gradnji („Narodne novine“ br. 153/13, 20/17 i 39/19, 125/19), čl. 58. Zakona o građevinskoj inspekciji („Narodne novine“ br. 153/13) i čl. 239. Prekršajnog zakona („Narodne novine“ br. 107/07, 39/13, 157/13, 110/15, 70/17, 118/18, 114/22) i članka 37. Statuta Grada Šibenika („Službeni glasnik Grada Šibenika“ br. 2/21), a po prethodno pribavljenom mišljenju Turističke zajednice Grada Šibenika od dana …..2024. godine, Gradsko vijeće Grada Šibenika na …. sjednici održanoj dana ……2024. godine, d o n o s i

O D L U K U

o privremenoj zabrani izvođenja građevinskih radova

na području Grada Šibenika za 2025. godinu

1. OPĆE ODREDBE

Članak 1.

Ovom Odlukom privremeno se zabranjuje izvođenje zemljanih radova i radova na izgradnji konstrukcije građevina (dalje u tekstu: građevinskih radova) za građevine razvrstane u skupine 2.b, 3.a i 3.b, sukladno članku 4. Zakona o gradnji, te se određuje područje, kalendarsko razdoblje i vrijeme u kojem se ne mogu izvoditi. Utvrđuju se radovi čije izvođenje je dopušteno, izuzeci od privremene zabrane izvođenja građevinskih radova te nadzor i mjere nad provođenjem ove Odluke.

Zemljani radovi u smislu ove odluke smatraju se radovi iskopavanja zemlje ili drugog materijala iz tla te nasipavanje zemlje ili drugog materijala.

Radovi na izgradnji konstrukcije građevine podrazumijevaju radove na izradi temelja, zidova, međukatne konstrukcije i krovne konstrukcije te izgradnja drugih konstruktivnih dijelova građevina koje nisu zgrade.

1. RADOVI KOJI SE NE SMATRAJU GRAĐEVINSKIM RADOVIMA U SMISLU OVE ODLUKE

Članak 2.

Na području i u vremenskom razdoblju iz čl. 3. i 4. ove Odluke, dopušteno je ručno izvođenje zemljanih radova te izvođenje građevinsko-obrtničkih radova i instalacijskih radova odnosno podopolagačkih, soboslikarskih, fasaderskih, krovopokrivačkih radova kojima se ne ometa dnevni odmor i noćni mir osiguran posebnim propisima.

1. PODRUČJA ZABRANE IZVOĐENJA GRAĐEVINSKIH RADOVA

Članak 3.

Područja na koja se odnosi privremena zabrana građevinskih radova su slijedeća:

1. Područja gradske četvrti;

* Jadrija
* Mandalina
* Stari grad
* Varoš
* Građa
* Plišac
* Crnica
* Zablaće

1. Područja mjesnih odbora;

* Brodarica
* Grebaštica Donja
* Jadrtovac
* Raslina
* Zaton
* Žaborić
* Lozovac
* Dubrava
* otok Krapanj
* otok Kaprije
* otok Zlarin
* otok Žirje

1. KALENDARSKO RAZDOBLJE I VRIJEME TRAJANJA ZABRANE

Članak 4.

Zabrana izvođenja građevinskih radova iz članka 1. ove Odluke odnosi se na kalendarsko razdoblje od 15. lipnja do 15. rujna 2025. godine u vremenu od 00:00 do 24:00 sata.

1. IZUZECI OD PRIVREMENE ZABRANE IZVOĐENJA GRAĐEVINSKIH RADOVA

Članak 5.

Zabrana građevinskih radova iz ove Odluke ne odnosi se na:

1. građevine, odnosno radove za čije je građenje, odnosno izvođenje utvrđen interes Republike Hrvatske,

2. uklanjanje građevina na temelju rješenja građevinske inspekcije ili odluke drugog tijela

državne vlasti,

3. građenje građevina, odnosno izvođenje radova u godini u kojoj je odluka stupila na snagu.

1. NADZOR I MJERE PROVEDBE ODLUKE

Članak 6.

Nadzor nad primjenom ove Odluke provodi mjesno nadležno komunalno redarstvo. U obavljanju nadzora komunalni redar:

- rješenjem nalaže postupanje sukladno odgovarajućim odredbama važećeg Zakona o građevinskoj inspekciji te u upravnom postupku izriče novčanu kaznu sukladno Naputku o novčanim kaznama koje izriču komunalni redari,

- predlaže izdavanje obaveznog prekršajnog naloga temeljem ove odluke i važećeg Prekršajnog zakona,

- kada u obavljanju poslova iz svoje nadležnosti komunalni redar utvrdi povredu propisa ili mjera nad čijim izvršenjem vrši nadzor druga inspekcija ili tijelo, izvijestit će o tome nadležnu inspekciju odnosno tijelo.

1. PREKRŠAJNE ODREDBE

Članak 7.

Izvođaču radova i/ili investitoru građevinskih radova izreći će se novčana kazna za prekršaj ako

izvodi radove protivno odredbama ove Odluke i to:

-novčana kazna u iznosu od 3000,00 eura izreći će se za prekršaj pravnoj osobi,

-novčana kazna u iznosu od 1500,00 eura izreći će se za prekršaj fizičkoj osobi obrtniku i osobi koja obavlja samostalnu djelatnost,

-novčana kazna u iznosu od 1000,00 eura izreći će se za prekršaj fizičkoj osobi i odgovornoj osobi u pravnoj osobi.

1. PRIJELAZNE I ZAVRŠNE ODREDBE

Članak 8.

Na dan stupanja na snagu ove Odluke prestaje važiti Odluka o privremenoj zabrani izvođenja građevinskih radova na području Grada Šibenika za 2024. godinu („Službeni glasnik Grada Šibenika“ br. 12/23).

Članak 9.

Ova odluka stupa na snagu prvog dana od dana objave u „Službenom glasilu Grada Šibenika“.

KLASA: 363-04/24-01/

URBROJ: 2182-1-03-24-1

Šibenik, . prosinca 2024. g.

GRADSKO VIJEĆE GRADA ŠIBENIKA

PREDSJEDNIK

dr. sc. Dragan Zlatović

OBRAZLOŽENJE

Predlaže se donošenje ove Odluke koja je usklađena s odredbom članka 132. Zakona o gradnji („Narodne Novine“ br. 153/13, 20/17, 39/19, 125/9), a kojom je dopušteno jedinicama lokalne samouprave da, uz prethodno pribavljeno mišljenje turističke zajednice grada ili općine, odlukom privremeno zabrane izvođenje pojedinih građevinskih radova na određenim područjima za određeno razdoblje i vrijeme iduće kalendarske godine.